Ħarsa lejn l-għoti tal-premjijiet mill-Korp tal-Pulizija għas-sena li għadha kemm intemmet, turi li r-rebbieħa kollha kienu involuti biex b’ħidmiethom evitaw reati jew saħansitra salvaw nies mill-mewt. Żewġ kuntistabbli tal-pulizija huma l-uffiċjali tas-sena. Il-Kuntistabbli Paul Cassar u Clayton Frendo fl-4 ta’ Mejju li għadda f’Ta Xbiex qabżu l-baħar fit-tentattiv li jsalvaw mara li kienet maqbuda fil-karozza tagħha taħt l-ilma. Flimkien maż-żewġ kuntistabbli, fil-kwartieri ġenerali tal-Pulizija numru ieħor ta pulizija ngħataw ċertifikat ta’ ħajr għall-ħidma tagħhom. Il-każi jvarjaw minn intervent f’waqtu mill-kuntistabbli Julian Grima biex jinqabad raġel li kien għadu kemm għamel ħsara apposta f’karozza, sa ħidma oħra mill-kuntistabbli Joseph Portelli biex tinqabad kwantità ta’ droga, u f’każ ieħor kuntistabbli tal-pulizija Darryl Buhagiar intervjena biex raġel barrani ma jagħmilx suwiċidju. Każ ieħor imur lura għal Ottubru li għadda meta l-kuntistabbli Brian Grech intervjena f’każ ta’ omiċidju volontarju li kien għadu kemm seħħ fil-viċinanzi tar-residenza tiegħu fil-Kalkara. Waqt iċ-ċerimonja tal-unuri, id-distrett tas-Sliema rebaħ ix-shield talli rnexxielu jnaqqas ir-rata tal-kriminalità fil-lokalità tiegħu kif paragunat mas-sena l-oħra.